S-261/2016

Mál þetta, sem dómtekið var 13. þessa mánaðar, var höfðað með ákæru útgefinni af lögreglustjóranum á höfuðborgarsvæðinu 16. síðasta mánaðar, á hendur A-x-x C-x-x, kt. 000000-0000, Tjarnarbraut 29 í Hafnarfirði, „fyrir umferðarlagabrot, með því að hafa miðvikudaginn 4. maí 2016 ekið bifreiðinni [...] sviptur ökurétti og undir áhrifum áfengis (í blóði mældist vínandamagn 0,73‰) um Arnarhraun í Hafnarfirði, við hús nr. 44, þar sem lögregla stöðvaði aksturinn“ og að hafa þannig brotið gegn 1., sbr. 2. mgr. 45. gr. og 1. mgr. 48. gr., allt sbr. 1. mgr. 100. gr. umferðarlaga nr. 50/1987 með áorðnum breytingum.

Samkvæmt ákæru er þess krafist að ákærði verði dæmdur til refsingar, greiðslu alls sakarkostnaðar og að sæta sviptingu ökuréttar samkvæmt 101. og 102. gr. laga nr. 50/1987, sbr. 25. og 26. gr. laga nr. 44/1993, sbr. 18. gr. laga nr. 66/2006.

Um málsatvik er skírskotað til ákæru.

Ákærði hefur fyrir dómi skýlaust játað að hafa framið þau brot sem honum eru gefin að sök og var því farið með mál þetta samkvæmt 164. gr. laga um meðferð sakamála nr. 88/2008 og það tekið til dóms án frekari sönnunarfærslu eftir að sækjanda og ákærða hafði verið gefinn kostur á að tjá sig í stuttu máli um lagaatriði og ákvörðun viðurlaga.

Sannað er með skýlausri játningu ákærða, sem er í samræmi við framlögð sakargögn, að hann hafi gerst sekur um þá háttsemi sem saksókn á hendur honum tekur til samkvæmt framansögðu og er háttsemin réttilega heimfærð til refsiákvæða í ákæru. Ákærði hefur því unnið sér til refsingar.

Ákærði er fæddur í [...] og á að baki sakaferil sem nær aftur til ársins 2004, en þar af hafa eftirgreind brot áhrif við ákvörðun refsingar í máli þessu. Samkvæmt framlögðu sakavottorði var hann með dómi 22. janúar 2009 dæmdur til greiðslu sektar og tímabundinnar sviptingar ökuréttar fyrir ölvunarakstur, en samkvæmt forsendum þess dóms var ákærði með dómi 29. nóvember 2004 dæmdur til greiðslu sektar og tímabundinnar sviptingar ökuréttar, vegna sams konar brots. Með dómi 5. september 2011 var hann dæmdur í þrjátíu daga fangelsi og sviptur ökurétti ævilangt, fyrir sams konar brot og akstur sviptur ökurétti. Hann samþykkti greiðslu sektar með sátt hjá lögreglustjóra 21. maí 2012, fyrir brot gegn nokkrum ákvæðum umferðarlaga, þar á meðal fyrir að aka sviptur ökurétti. Með dómi 8. október á síðasta ári var hann dæmdur í þriggja mánaða fangelsi og ævilöng ökuréttarsvipting hans áréttuð, vegna aksturs bifreiðar sviptur ökurétti og undir áhrifum áfengis. Loks var hann með dómi 22. sama mánaðar dæmdur í sextíu daga fangelsi, til sektargreiðslu og var ævilöng ökuréttarsvipting hans áréttuð að nýju, vegna sams konar brota og hraðaksturs. Þau brot framdi ákærði 1. júní á síðasta ári, eða áður en að dómurinn 8. október sama ár gekk.

Að framangreindum sakaferli ákærða virtum, sbr. 5. tl. 1. mgr. 70. gr. almennra hegningarlaga nr. 19/1940, og með hliðsjón af 77. gr. sömu laga, þykir refsing hans hæfilega ákveðin fangelsi í fjóra mánuði. Ekki eru efni til að skilorðsbinda þá refsingu.

Með vísan til 3. mgr. 101. gr. umferðarlaga, er ævilöng ökuréttarsvipting ákærða áréttuð.

Á grundvelli 1. mgr. 218. gr. laga nr. 88/2008 verður ákærði dæmdur til að greiða sakarkostnað málsins, samkvæmt framlögðu yfirliti um slíkan kostnað og með stoð í öðrum gögnum málsins, svo sem greinir í dómsorði.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð:

Ákærði, A-x-x C-x-x, sæti fangelsi í fjóra mánuði.

Ákærði er sviptur ökurétti ævilangt.

Ákærði greiði 24.255 krónur í sakarkostnað.

H-kk-nf Þ-kk-nf